b'\n_START_ARTICLE_\nZelena kemija\n_START_PARAGRAPH_\nZelena kemija, imenovana tudi trajnostna kemija, je koncept kemije in kemijskega in\xc5\xbeenirstva, ki spodbuja razvoj proizvodov in procesov, ki bistveno zmanj\xc5\xa1ajo uporabo in proizvodnjo nevarnih snovi. Medtem ko okoljska kemija prou\xc4\x8duje procese v naravnem okolju in njegovo onesna\xc5\xbeevanje z razli\xc4\x8dnimi kemikalijami, je glavni cilj zelene kemije zmanj\xc5\xa1ati in prepre\xc4\x8diti onesna\xc5\xbeevanje \xc5\xbee na samem za\xc4\x8detku, ter pove\xc4\x8dati u\xc4\x8dinkovitost kemijskega procesa. Leta 1990 so Zdru\xc5\xbeene dr\xc5\xbeave Amerike sprejele akt o za\xc5\xa1\xc4\x8diti pred onesna\xc5\xbeevanjem, ki je pomagal ustvariti izviren in inovativen modus operandi k boju proti onesna\xc5\xbeenju. S pomo\xc4\x8djo akta naj bi se te\xc5\xbeavam izognili, preden se pojavijo._NEWLINE_Koncept zelene kemije je prisoten na ve\xc4\x8d podro\xc4\x8djih kemije; anorganski, organski, analizni, biokemiji in tudi v fizikalni kemiji. \xc4\x8ceprav se zdi, da je glavni poudarek zelene kemije na industrijskem nivoju, lahko princip zelene kemije uporabimo kjerkoli.  _NEWLINE_Leta 2005 je japonski kemik in nobelov nagrajenec Ryoji Noyori izpostavil uporabo treh klju\xc4\x8dnih procesov v zeleni kemiji: uporabo teko\xc4\x8dega ogljikovega dioksida kot zelenega topila, uporabo vodne raztopine vodikovega peroksida za \xc4\x8diste oksidacije in uporabo vodika v asimetri\xc4\x8dnih sintezah. Primeri uporabne zelene kemije so organske oksidacije v vodnih topilih in kemijske reakcije, ki potekajo v suhi snovi brez dodatka topila._NEWLINE_Z vidika zelene kemije se je kot potencialno uspe\xc5\xa1na izkazala biotehnologija. Veliko \xc5\xa1tevilo pomembnih procesnih in biolo\xc5\xa1kih kemikalij je mogo\xc4\x8de sintetizirati z uporabo gensko modificiranih organizmov. Splo\xc5\xa1no uporaben primer je sinteza inzulina s pomo\xc4\x8djo gensko modificiranih bakterij.'